江南喜逢蕭九徹因話長安舊遊戲贈五十韻
作者：白居易
朝代：唐

paragraphs: 憶昔嬉遊伴，多陪歡宴場。
寓居同永樂，幽會共平康。
師子尋前曲，聲兒出內坊。
花深態奴宅，竹錯得憐堂。
庭晚開紅藥，門閑蔭綠楊。
經過悉同巷，居處盡連牆。
時世高梳髻，風流澹作妝。
戴花紅石竹，帔暈紫檳榔。
鬢動懸蟬翼，釵垂小鳳行。
拂胷輕粉絮，煖手小香囊。
選勝移銀燭，邀歡舉玉觴。
爐煙凝麝氣，酒色注鵝黃。
急管停還奏，繁弦慢更張。
雪飛迴舞袖，塵起繞歌梁。
舊曲翻調笑，新聲打義揚。
名情推阿軌，巧語許秋孃。
風暖春將暮，星迴夜未央。
宴餘添粉黛，坐久換衣裳。
結伴歸深院，分頭入洞房。
綵帷開翡翠，羅薦拂鴛鴦。
留宿爭牽袖，貪眠各占牀。
綠窗籠水影，紅壁背燈光。
索鏡收花鈿，邀人解袷襠。
暗嬌妝靨笑，私語口脂香。
怕聽鐘聲坐，羞明映縵藏。
眉殘蛾翠淺，鬟解綠雲長。
聚散知無定，憂歡事不常。
離筵開夕宴，別騎促晨裝。
去住青門外，留連滻水傍。
車行遙寄語，馬駐共相望。
雲雨分何處，山川共異方。
野行初寂莫，店宿乍恓惶。
別後嫌宵永，愁來厭歲芳。
幾看花結子，頻見露爲霜。
歲月何超忽，音容坐渺茫。
往還書斷絕，來去夢遊揚。
自我辭秦地，逢君客楚鄉。
常嗟異岐路，忽喜共舟航。
話舊堪垂淚，思鄉數斷腸。
愁雲接巫峽，淚竹近瀟湘。
月落江湖闊，天高節候涼。
浦深煙渺渺，沙冷月蒼蒼。
紅葉江楓老，青蕪驛路荒。
野風吹蟋蟀，湖水浸菰蔣。
帝路何由見，心期不可忘。
舊遊千里外，往事十年強。
春晝提壺飲，秋林摘橘嘗。
強歌還自感，縱飲不成狂。
永夜長相憶，逢君各共傷。
殷勤萬里意，幷寫贈蕭郎。